ژیان لە فەرهەنگدا: سارا مەجید
سارا مەجید، لە نوسینەکانیدا گەرمەسێر جێدەهێڵێت، سنورەکان دەشکێنێت، بە بیرکردنەوەیەکی قوڵەوە، دوێنێمان بیر دەخاتەوە و دەمانخاتە بەردەم ئەمڕۆ و بە سبەینێمان ئاشنا دەکات. لە ڕێی وێنە شیعرییەکانیەوە دەخوازێت لەگەڵ خودی خۆماندا ئاشتمان بکاتەوە و بە زمانێکی شاعیرانەوە، وانەیەکی تر بۆ ژیاندۆستی دەڵێتەوە. 
دەمەوێت بە پرسیارێکی فرە ڕەهەند لە بارەی شیعرەوە دەستپێبکەم؛ کام شیعرەیە ڕۆحمان دەهەژێنێت؟ کامە شیعرە، خەون و ئازارەکانمان دەلاوێنێتەوە، کام شیعرەیە لەگەڵ یاخیبوونەکانماندا لە پێناو ژیان دۆستیدا ڕێگە دەبڕێت؟ بە کوردی و بە کورتی، لای من ئەو وێنە شیعریانە هەمیشە جێی سەرنج و وردبوونەوەن کە دەبنە بەڵگە بۆ پاشخانێکی پڕ لە بیرکردنەوە لە کۆمەڵگە و لە تاکەکانی کۆمەڵگە، ئەو وێنە شیعریانەی تژی بن لە جوانی و ناسنامەکانی ئیستاتیکا، لێوانلێو بن لەو یاخیبوونە شاعیرانەیە لە بەرامبەر کۆمەڵگە و مرۆڤ و ئاین و کلتور و سیاسەت و ئەو لێکدانەوە سەقەتانەی بۆ ژیان دەکرێن. نەک هەر لای من، بەڵکو دەشێت لای زۆربەی خوێنەرانیش ئەو جۆرە وێنە شیعریانە بە زیندوویی بمێننەوە کە ئەزموونی ڕۆژگارە بێ مروەتەکان دەنوسنەوە و بوێرانە (لەگەڵ ڕەچاوکردنی هونەری شیعردا) پەنجە دەکەن بە چاوی چەواشەکاریدا. ئەڵبەت گرنگە بزانرێت کێن خاوەنی ئەو جۆرە وێنە شیعریانە، بەڵام لەوەش گرنگتر ئەوەیە لە چ جوگرافیایەک و لە ژینگەی چ دنیایەکی سەپێندراودا نوسراون. خۆ ئەگەر خانمێکیش ئەو وێنە شیعریانە بنوسێت و لە گەرمیانەوە دەست بەو هەنگاوانەی بکات و بەبێ هیچ کۆنترۆڵێک وێنەی هەستەکانی خۆی بگرێت و لەگەڵ هەموو جوانی شیعرەکانیشدا، بە گومانەوە لێیان بڕوانێت. هەر بۆیەشە بە ئەرکی ڕۆژنامەوانی خۆمی دەزانم، هەڵوەستەیەک لەبەردەم ئەم ئەزموونەدا بکەم. سارا مەجید، لە نوسینەکانیدا گەرمەسێر جێدەهێڵێت و سنورەکان دەشکێنێت و بە بیرکردنەوەیەکی قوڵەوە، دوێنێمان بیر دەخاتەوە و دەمانخاتە بەردەم ئەمڕۆ و بە سبەینێمان ئاشنا دەکات. لە ڕێی وێنە شیعرییەکانیەوە دەخوازێت لەگەڵ خودی خۆماندا ئاشتمان بکاتەوە و بە زمانێکی شاعیرانەوە، وانەیەکی تر بۆ ژیاندۆستی دەڵێتەوە. سارا، یەکێکە لە شاعیرە یاخییەکانمان، یاخیبوونێکی شاعیرانە و دەچێتە ئەودیوی ڕەهەندەکانی بڤە کۆمەڵایەتییەکان لە ڕێی نوسینەوەی خودی خۆیەوە، لەو ساتانەی بڕیار دەدات هزر و خەیاڵەکانی خۆی ئاشکرا بکات و تایبەتمەندێتی خۆی لە شیعردا ڕابگەیەنێت. ئەمەش لای ئەم شاعیرەمان، کردە ڕاستەقینەکەی شیعر و ناسنامە باڵاکەی شیعرە و زمانی بوونی خۆیەتی. بەکارهێنانی زمان لای سارا مەجید، ڕەهەندێکی ئازادانەی هەیە و زمان پەل دەهاوێت بۆ ژمارەیەک مانا و واتای زیاتر لە وێنە شیعرییەکانیدا و لەگەڵ ئەوەشدا کە زمان لە شیعرەکانیدا ئازادە، بەڵام نەرمونیانی زمانیشی پاراستووە و ئەمەش وەهای کردووە، ماناکان لە شیعرەکانیدا ئاڵۆز نەبن. *لە تێکستە شیعرییەکاندا کارکردن لەسەر چەمکەکان گرنگی خۆیانیان هەیە، چ چەمکێک پێویستە کاری زیاتری لەسەر بکرێت، بۆ نمونە ئایا چەمکی خۆشییە؟ یان ناخۆشییەکان؟ ئایا چەمکی ژیانە یان مردن؟ یان هەر چەمکێکی تری شاعیر بە گرنگی دەزانێت؟ *گومان لای زۆرێک لە شاعیرەکانمان ڕەهەندێکی گرنگە بۆ داهێنان، گومان لە ژیان، لە مەرگ لە تاریکی لە ڕۆشنایی، لە ئاو لە بەرد ...هتد... ئایا سارا مەجید چەند بە گومانە لە بوونی خۆی یان لە دەوروبەر یان لە تێکستەکانی خۆیشی؟ *لە شیعردا، گرنگە مانا و ئاماژەکانی وشە بزانرێت، ئەمە ڕێبازێکی ڕەخنەیەیی نییە تا ڕاڤە و لێکدانەوەی بۆ بکرێت، هێندەی ئەوەی پەیوەستە بە زانین و قاڵبوونەوە لە زماندا، ئایا دەکرێت تێکشکاندنی زمان لە شیعردا بخرێتە خانەی داڕشتنەوە و وێناکردنەوەیەکی تری زمانەوە؟ سارا مەجید، نوسەر و شاعیر لە بەرنامەی ئەم هەفتەیەی ژیان لە فەرهەنگدا، وەڵامی ئەم پرسیارانە و ژمارەیەک پرسی تریش دەداتەوە: